b'\n_START_ARTICLE_\nAdel\xc4\x97 Nezabitauskait\xc4\x97-Galaunien\xc4\x97\n_START_SECTION_\nBiografija\n_START_PARAGRAPH_\nB\xc5\xabdama 11 met\xc5\xb3 prad\xc4\x97jo giedoti Salant\xc5\xb3 parapijos chore. 1908\xc2\xa0m. Skuodo keturklas\xc4\x97je gimnazijoje \xc4\x97m\xc4\x97 reik\xc5\xa1tis solo dainavimu. 1912\xe2\x80\x931914\xc2\xa0m. mok\xc4\x97si Kauno \xe2\x80\x9eSaul\xc4\x97s\xe2\x80\x9c mokytoj\xc5\xb3 seminarijoje, dalyvavo menin\xc4\x97je veikloje. 1914\xe2\x80\x931918\xc2\xa0m. mok\xc4\x97si Maskvos filharmonijos draugijos muzikos ir dramos mokyklos dramos vaidybos skyriuje (d\xc4\x97st. V. Uspenskis, operos klasei vadovavo V. Tiutiunikas, dramos kurs\xc4\x85 d\xc4\x97st\xc4\x97 V. Nemirovi\xc4\x8dius-Dan\xc4\x8denko ir Konstantinas Stanislavskis). Studij\xc5\xb3 metais dalyvavo lietuvi\xc5\xb3 koncertuose, etnografiniuose taut\xc5\xb3 koncertuose atstovaudavo lietuviams. _NEWLINE_1918\xc2\xa0m. vasar\xc4\x85 gr\xc4\xaf\xc5\xbeo \xc4\xaf Lietuv\xc4\x85 ir kuriam laikui apsistojo Vilniuje. Su pianiste Aleksandra Dirvianskaite ir kompozitorium Juozu Tallat-Kelp\xc5\xa1a \xc4\x97m\xc4\x97 rengti vakarus-koncertus Kaune ir Vilniuje, taip pat \xc5\xbdemaitijos miestuose ir miesteliuose. 1919\xc2\xa0m. sausio 12 d. i\xc5\xa1tek\xc4\x97jo u\xc5\xbe dailininko ir dail\xc4\x97tyrininko Pauliaus Galaun\xc4\x97s (1890\xe2\x80\x931988). T\xc5\xb3 pa\xc4\x8di\xc5\xb3 met\xc5\xb3 pavasar\xc4\xaf apsigyveno Kaune. Aktyviai \xc4\xafsijung\xc4\x97 \xc4\xaf Lietuvi\xc5\xb3 meno k\xc5\xabr\xc4\x97j\xc5\xb3 draugijos organizuot\xc4\x85 muzikos sekcijos veikl\xc4\x85, su kitais muzikais \xc4\x97m\xc4\x97si operos organizavimo darbo._NEWLINE_1920\xe2\x80\x931931\xc2\xa0m. Valstyb\xc4\x97s teatro solist\xc4\x97. 1920\xc2\xa0m. gruod\xc5\xbeio 31 d. pirmajame D\xc5\xbeiuzep\xc4\x97s Verdi operos \xe2\x80\x9eTraviata\xe2\x80\x9c spektaklyje atliko Violetos vaidmen\xc4\xaf. Valstyb\xc4\x97s teatre suk\xc5\xabr\xc4\x97 daugiau kaip 25 klasikini\xc5\xb3 oper\xc5\xb3 pagrindinius vaidmenis (i\xc5\xa1 j\xc5\xb3 16 premjer\xc5\xb3) ir tur\xc4\x97jo apie 1200 vie\xc5\xa1\xc5\xb3 pasirodym\xc5\xb3 operoje ir koncert\xc5\xb3 sal\xc4\x97se. Ra\xc5\xa1\xc4\x97 recenzijas apie Valstyb\xc4\x97s teatro oper\xc5\xb3 spektaklius \xe2\x80\x9eLietuvos aide\xe2\x80\x9c ir kitur. Dalyvavo Kauno radiofono koncert\xc5\xb3 programose. Kelis kartus va\xc5\xbeiavo \xc4\xaf Pary\xc5\xbei\xc5\xb3, kur po 3-4 m\xc4\x97nesius gilino vokalo studijas (pedagog\xc4\x97 Franciose-Jeanne Sch\xc3\xbctz-Litvinne ir kt.). Aktyviai dalyvavo Lietuvi\xc5\xb3-pranc\xc5\xabz\xc5\xb3 draugijos veikloje, 1937\xc2\xa0m. apdovanota Pranc\xc5\xabzijos ordinu._NEWLINE_1931\xe2\x80\x931940\xc2\xa0m. d\xc4\x97st\xc4\x97 muzik\xc4\x85 ir dainavim\xc4\x85 \xc5\xa0v. J\xc4\x97zaus \xc5\xa0irdies kongregacijos mergai\xc4\x8di\xc5\xb3 gimnazijoje, vadovavo moksleivi\xc5\xb3 ir suaugusi\xc5\xb3j\xc5\xb3 chorams. A. Galaunien\xc4\x97 rei\xc5\xa1k\xc4\x97si ir kaip dirigent\xc4\x97\xc2\xa0\xe2\x80\x93 1933\xc2\xa0m. bir\xc5\xbeelio 5 d. Petro Vilei\xc5\xa1io aik\xc5\xa1t\xc4\x97je Kaune LKM draugijos kongreso metu dirigavo 1500 dalyvi\xc5\xb3 moter\xc5\xb3 chorui ir orkestrui. 1934\xc2\xa0m. vasar\xc4\x85 Palangoje dirigavo skau\xc4\x8di\xc5\xb3 surengtame koncerte Baden-Povelui pagerbti. 1939\xc2\xa0m. gegu\xc5\xbe\xc4\x97s 8 d. Valstyb\xc4\x97s teatre dirigavo lietuvi\xc5\xa1k\xc5\xb3 gimnazij\xc5\xb3 jungtiniam moter\xc5\xb3 chorui. 1940\xc2\xa0m. vasar\xc4\x85 Kauno sporto hal\xc4\x97je surengtoje mokyklini\xc5\xb3 chor\xc5\xb3 \xc5\xa1vent\xc4\x97je dirigavo 2000 daininink\xc5\xb3 jungtiniam chorui. 1940\xe2\x80\x931942\xc2\xa0m. d\xc4\x97st\xc4\x97 Kauno muzikos kursuose._NEWLINE_1945\xe2\x80\x931947\xc2\xa0m. v\xc4\x97l dainavo Kauno valstybiniame operos ir baleto teatre. Nuo 1947\xc2\xa0m. Kauno konservatorijos, 1949\xe2\x80\x931950\xc2\xa0m. Kauno Juozo Gruod\xc5\xbeio muzikos mokyklos solinio ir ansamblinio dainavimo d\xc4\x97stytoja. 1949\xe2\x80\x931953\xc2\xa0m. Lietuvos akl\xc5\xb3j\xc5\xb3 draugijos Kauno skyriaus solinio dainavimo mokytoja, buvo daugelio solist\xc5\xb3 m\xc4\x97g\xc4\x97j\xc5\xb3 konsultant\xc4\x97 ir glob\xc4\x97ja. Palaidota Petra\xc5\xa1i\xc5\xabn\xc5\xb3 kapin\xc4\x97se.'